KTB เปิดขาย “หุ้นกู้อนุพันธ์แฝง” 12-14 ก.ย.65 ดอกเบี้ยเริ่มต้น 2.50%
KTB ออกและเสนอขายหุ้นกู้อนุพันธ์แฝง "Krungthai Inverse Floater" และ “Krungthai Fixed Range Inverse Floater” จ่ายดอกเบี้ยตลอดอายุการถือครองทุก 3 เดือน เริ่มต้น 2.50% ต่อปี
KTB ออกและเสนอขายหุ้นกู้อนุพันธ์แฝง "Krungthai Inverse Floater" และ “Krungthai Fixed Range Inverse Floater” จ่ายดอกเบี้ยตลอดอายุการถือครองทุก 3 เดือน เริ่มต้น 2.50% ต่อปี
12 ก.ย. 2565

นายรวินทร์ บุญญานุสาสน์ รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย จำกัด (มหาชน) หรือ KTB เปิดเผยว่า ธนาคารได้ออกและเสนอขายหุ้นกู้อนุพันธ์แฝง “Krungthai Inverse Floater” และ Krungthai Fixed Range Inverse Floater ตั้งแต่เดือนมิถุนายน-สิงหาคม 2565 ที่ผ่านมา ได้รับการตอบรับเป็นอย่างดี มียอดการลงทุนรวมกว่า 7,700 ล้านบาท ถือเป็นกลุ่มผลิตภัณฑ์ทางการเงินที่ตอบโจทย์ผู้ลงทุนในทุกมิติ ด้วยจุดเด่นคุ้มครองเงินต้นโดยธนาคารกรุงไทยที่มีอันดับเครดิตระดับ AAA ตลอดระยะเวลาการลงทุนตั้งแต่ 1.5-3 ปี รับดอกเบี้ยทุก 3 เดือน มีผลตอบแทนขั้นต่ำ และมีโอกาสได้รับผลตอบแทนที่สูงขึ้นจากดอกเบี้ยตลาดที่อ้างอิง
ทั้งนี้จากความสำเร็จและผลตอบรับที่ดี ธนาคารได้ออกและเสนอขายหุ้นกู้อนุพันธ์แฝงรุ่นล่าสุด Krungthai Fixed Range Inverse Floater ยังคงชูจุดแข็งการคุ้มครองเงินต้น 100% โดยธนาคารกรุงไทย ที่มีอันดับเครดิตระดับ AAA อายุ 27 เดือน จ่ายดอกเบี้ยทุก 3 เดือน อัตราคงที่ตราบใดที่อัตราดอกเบี้ยอ้างอิง (THOR 3 เดือน) ไม่สูงเกินกว่าเพดานที่กำหนด โดยอัตราดอกเบี้ยเริ่มต้น 2.50% ต่อปีในงวดแรก หลังจากนั้น 2.05% ต่อปี
โดยหากในอนาคตดอกเบี้ยอ้างอิงได้ปรับขึ้นจนสูงเกินเพดาน ผู้ลงทุนจะรับผลตอบแทนแบบลอยตัวย้อนทิศ โดยธนาคารยังรับประกันดอกเบี้ยขั้นต่ำ 0.50% ต่อปีทุกงวด โดยธนาคารเตรียมเสนอขาย “Krungthai Fixed Range Inverse Floater” แก่ผู้ลงทุนรายใหญ่ และผู้ลงทุนสถาบัน วงเงินลงทุนขั้นต่ำ 5 ล้านบาท ระหว่างวันที่ 12-14 กันยายน 2565 สำหรับนักลงทุนที่สนใจ สอบถามรายละเอียดเพิ่มเติมได้ที่ ธนาคารกรุงไทยทุกสาขา หรือโทร. 02 -208 4817, 02-208-4673,02-208 4691